钦定古今图书集成/明伦汇编/官常典/第525卷 > 王玉
## 钦定古今图书集成/明伦汇编/官常典/第525卷 > 王玉

按《元史》本传：“玉，赵州宁晋人。长身，骈胁多力。金季为
万户，镇赵州。太师国王木华黎下中原，玉率众来附，
领本部军，从攻邢、洺、磁三州，济南诸郡，号长汉万户。
从攻泽、潞诸州，独潞州坚壁不下。玉力战，流矢中左
目，竟拔其城。又破平阳，下太原、汾代等州。师还，署元
帅府监军，以赵州四十寨隶焉。先是，金将武仙既降”
复叛，杀元帅史天倪。宋将彭义斌在大名，阴与仙合，
玉从笑乃带史天泽攻败武仙，生擒义斌，驻军宁晋
东里寨。仙遣人赍诰命诱玉妻，妻拒曰：“妾岂可使夫
怀二心于国家耶？”仙围之数匝，杀其子宁寿。玉闻之，
领数骑突其围，斩获数百人而还。仙遣人追之，不敢
进，皆曰：“王将军胆气骁雄，我辈非敌也。”仙乃尽发玉
先世二十七冢，弃骸满道。玉从史天泽诸将击仙于
赵州，仙粮绝，走双门寨，围之。会大风，仙独脱走，斩其
将四十三人，真定遂平。加定远将军，权真定五路万
户，假赵州庆源军节度副使。有民负西域贾人银，倍
其母，不能偿，玉出银五千两代偿之，又出家奴二百
馀口为良民。中统元年二月卒，年七十。子忱。